HR Službeni list Europske unije C 225/11

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 225/08)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„ŠTAJERSKO PREKMURSKO BUČNO OLJE”

EU br.: SI-PGI-0105-01361 – 2.9.2015.

ZOI ( ) ZOZP ( X )

1. Skupina koja podnosi zahtjev i legitiman interes

GOLICA GIZ (udruga uzgajivača bundeva, poljoprivrednih zadruga, poljoprivrednih poduzeća i pogona za proizvodnju ulja sjemenki bundeve) Trg svobode 3 SI-2310 Slovenska Bistrica SLOVENIJA

Skupina koja podnosi ovaj zahtjev podnijela je i zahtjev za zaštitu ulja „Štajersko prekmursko bučno olje” pa ima legitiman pravni interes.

2. Država članica ili treća zemlja

Slovenija

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☐ Dokaz o podrijetlu — ☒ Metoda proizvodnje — ☐ Povezanost — ☒ Označivanje — ☒ Ostalo

4. Vrsta izmjena

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u smislu članka 53. stavka 2. trećeg podstavka Uredbe (EU) br. 1151/2012. — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom izmjenom u smislu članka 53. stavka 2. trećeg podstavka Uredbe (EU) br. 1151/2012.

5. Izmjene

1. Opis proizvoda

Potrebno je ispraviti raspon sadržaja stearinske masne kiseline (C18:0) u rubrici „Predstavitev izdelka” (Predstavljanje proizvoda). U odobrenoj je specifikaciji, u skladu s nacionalnim propisima, pogrešno navedeno da je raspon sadržaja stearinske masne kiseline „3 – 15” te ga je potrebno ispraviti u „3 – 16”

Rubrika „Upravičenost do označbe geografska označba” (Ispunjavanje uvjeta za oznaku zemljopisnog podrijetla) sadržava informacije o područjima na kojima su posijane bundeve za proizvodnju ulja te o sortama koje se siju. Veličina područja na kojima se siju bundeve za proizvodnju ulja i sorte tih bundeva razlikuju se iz godine u godinu. Stoga u specifikaciji nije potrebno navoditi tu informaciju.

2. Metoda proizvodnje

Iz grafičkog prikaza faza proizvodnje proizvoda briše se upućivanje na određenu vrijednost tlaka u fazi prešanja koja iznosi 300 bara. Tlak prije svega ovisi o vrsti preše koja se upotrebljava, a kako proizvođači imaju različite vrste preša, upućivanje na te određene vrijednosti tlaka nije relevantno. Cilj je svakog proizvođača osigurati najveći mogući prinos ulja od pržene mase.

U cilju prilagodbe potrebama i potražnji na tržištu, oznaka određenih masa pakiranja, to jest 0,25 l, 0,5 l, 0,75 l i 1,0 l, u potpunosti se uklanja iz specifikacije. Ulje sjemenki bundeve može se pakirati u boce različitih zapremina.

U pogledu provjera fizičko-kemijskih svojstava sjemenki bundeve, brišu se pravila za analiziranje različitih svojstava. Važno je da analiza različitih fizičko-kemijskih svojstava bude u skladu s relevantnim pravilima koja su na snazi.

U trenutačnoj je specifikaciji sadržaj vlage u sjemenkama bundeve u trenutku isporuke utvrđen na 6 – 9 %, a nakon mogućeg sušenja (ako je viši od 9 %) na 6 – 7 %. Sadržaj vlage u sjemenkama bundeve u trenutku isporuke i nakon sušenja, po potrebi, trebao bi biti usklađen i utvrđen na najviše 9 %. Istodobno se briše niža granica sadržaja vlage u sjemenkama bundeve (6 %) jer nije relevantna: čak i ako je sadržaj vlage niži od 6 %, to ne utječe na konačnu kvalitetu ulja sjemenki bundeve.

U pogledu utvrđenog trajanja prženja od 30 do 60 minuta, donja se granica (30 minuta) briše, a gornja (oko 60 minuta) zadržava. Nema potrebe za utvrđivanjem donje granice jer vrijeme potrebno za prženje ovisi o kvaliteti sastojaka. Bez obzira na te izmjene, svi prerađivači moraju prženjem dobiti smeđozelenu prženu masu orašaste arome.

U točki 4.5. sažetka opisana je metoda proizvodnje ulja „Štajersko prekmursko bučno olje”. Tekst bi se mogao pojednostavniti tako što bi se u točki 3.4. jedinstvenog dokumenta navele isključivo osnovne faze proizvodnje ulja „Štajersko prekmursko bučno olje” koje se moraju provoditi na određenom zemljopisnom području, bez pojedinosti o pojedinim fazama. Budući da se sjemenke bundeve mogu proizvoditi izvan određenog zemljopisnog područja, tu se fazu ne smatra jednom od faza koje se moraju provoditi na određenom zemljopisnom području. Stoga ta faza više nije uključena u točku 3.4. jedinstvenog dokumenta.

3. Označivanje

Predlažu se nova pravila za označivanje ulja „Štajersko prekmursko bučno olje”. Bilo bi razumno omogućiti pojednostavnjeno i ujednačeno označivanje ulja „Štajersko prekmursko bučno olje” koje se pakira na određenom zemljopisnom području i izvan njega.

Trenutačnom točkom 4.8. sažetka propisuju se različita pravila za pakiranje ulja „Štajersko prekmursko bučno olje” na određenom zemljopisnom području i izvan njega. Razlika je u tome što ulje „Štajersko prekmursko bučno olje” koje se pakira na određenom zemljopisnom području može nositi nacionalnu oznaku kvalitete, dok ulje „Štajersko prekmursko bučno olje” koje se pakira izvan određenog zemljopisnog područja mora biti sljedivo do izvora.

Budući da ulje „Štajersko prekmursko bučno olje” mora biti sljedivo bez obzira na to gdje ga se pakira, ta se odredba mora primjenjivati na pakiranje na određenom zemljopisnom području i izvan njega.

Ujednačeno označivanje ulja „Štajersko prekmursko bučno olje” potrebno je i radi osiguravanja usklađenosti s Provedbenom uredbom Komisije (EU) br. 901/2012 od 2. listopada 2012. o upisu naziva u Registar zaštićenih oznaka izvornosti i zaštićenih oznaka zemljopisnog podrijetla („Štajersko prekmursko bučno olje” (ZOZP)) (2). Tom se Provedbenom uredbom u smislu pravila za označivanje zahtijeva da zemlja podrijetla (Slovenija) bude navedena na oznaci u istom vidnom polju kao i zaštićeni naziv te slovima iste veličine.

Kako bi se dodatno naglasilo podrijetlo proizvoda, postojeći logotip ulja „Štajersko prekmursko bučno olje” zamjenjuje se novim na kojem se nalazi oznaka „Proizvedeno v Sloveniji” (Proizvedeno u Sloveniji).

4. Ostalo

Budući da zakonodavstvo navedeno u rubrici „Zakonodaja” (Zakonodavstvo) više nije na snazi, navodi se opće upućivanje na zakonodavstvo koje je na snazi u Sloveniji i u EU-u.

Promjena u rubrici „Tehnika ocenjevanja bučnega olja” (Tehnika ispitivanja ulja sjemenki bundeve) odnosi se na spajanje kategorija organoleptičkih svojstava „mirisa” (miris po zagorenom i strani mirisi) i „arome” (užegla, zagorjela aroma, okus koji ostaje u ustima). Stoga se kao dio organoleptičkog ispitivanja miris ispituje u pogledu užeglosti, mirisa po zagorenom i stranih mirisa, dok se aroma ispituje u pogledu užeglosti, okusa po zagorenom i okusa koji ostaje u ustima. Time će se omogućiti lakše razumijevanje ispitivanja organoleptičkih svojstava ulja sjemenki bundeve u smislu mirisa i arome.

JEDINSTVENI DOKUMENT

„ŠTAJERSKO PREKMURSKO BUČNO OLJE”

EU br.: SI-PGI-0105-01361 – 2.9.2015.

ZOI ( ) ZOZP ( X )

1. Naziv

„Štajersko prekmursko bučno olje”

2. Država članica ili treća zemlja

Slovenija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.5.: Ulja i masnoće (maslac, margarin, ulje itd.)

3.2. Opis proizvoda na koji se odnosi naziv iz točke 1.

Ulje „Štajersko prekmursko bučno olje” nerafinirano je jestivo biljno ulje koje se proizvodi prešanjem prženih sjemenki bundeve najbolje kvalitete dobivenih iz bundeva za proizvodnju ulja.

Ulje „Štajersko prekmursko bučno olje” tamnozelene je do crvene boje i ima karakterističan aromatični miris i okus. Ima dobar sastav masnih kiselina: sadržava oko 20 % zasićenih masnih kiselina, oko 35 % jednostruko nezasićenih masnih kiselina i oko 45 % višestruko nezasićenih masnih kiselina. Ulje „Štajersko prekmursko bučno olje” isto je tako bogat izvor tokoferolâ jer sadržava oko 50 mg vitamina E u 100 g ulja. Ulje sadržava i druge vitamine, mikroelemente, karotenoide, rijetke aminokiseline i prirodno bojilo (klorofil).

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Sorte sjemenki bundeve za proizvodnju ulja „Štajersko prekmursko bučno olje” nisu propisane. Upotrebljavaju se sjemenke bundeve Cucurbita pepo. Sjemenke bundeve moraju biti zdrave, zrele, tamnozelene boje i ne smiju imati strane okuse ili mirise kojima bi se upućivalo na štetne promjene. Sljedeća se fizičko-kemijska svojstva primjenjuju za provjeru sjemenki bundeve koje će se preraditi u ulje „Štajersko prekmursko bučno olje”:

— prisutnost nečistoća, koja ne smije premašivati 1 %,

— sadržaj vlage, koji ne smije premašivati 9 %,

— minimalan sadržaj ulja: 40 %,

— najviši udio oštećenih sjemenki (pokvarenih, slomljenih): 15 %.

3.4. Posebni proizvodni postupci koji se moraju provesti na određenom zemljopisnom području

Sve faze prerade sjemenki bundeve, odnosno zaprimanje, skladištenje, čišćenje, sušenje, mljevenje, valjanje, prženje, prešanje, sedimentacija i kontrola kvalitete (fizičko-kemijska analiza i organoleptička analiza) moraju se provesti na određenom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Ulje „Štajersko prekmursko bučno olje” mora biti sljedivo. Svaki proizvođač ima pravo upotrebljavati vlastito pakiranje i oznaku. Međutim zaštićeni naziv „Štajersko prekmursko bučno olje” mora se nalaziti na oznaci ili na nekom drugom dijelu pakiranja, zajedno s nazivom zemlje podrijetla (Slovenija) napisanim slovima iste veličine i u istom vidnom polju kao i zaštićeni naziv, logotipom proizvoda u boji i simbolom Unije (dok je nacionalna oznaka kvalitete neobvezna).

4. Sažeta definicija zemljopisnog područja

Regija u kojoj se ulje „Štajersko prekmursko bučno olje” proizvodi od sjemenki bundeve ograničeno je linijom koja se proteže od Dravograda do Slovenj Gradeca, Mislinje i Velenja (gdje glavna cesta čini granicu), Šoštanja, Mozirja, Nazarja, Vranskog, Prebolda, Zabukovice i Laškog. Odande se granica proteže uz rijeke Savinju i Savu prolazeći kroz Radeče, Sevnicu, Krško i Brežice do Obrežja, a zatim uz državnu granicu s Hrvatskom do državne granice s Mađarskom te uz državnu granicu s Mađarskom do državne granice s Austrijom i uz državnu granicu s Austrijom (uz planinski masiv Karavanke) nazad do Dravograda.

5. Povezanost sa zemljopisnim područjem

Ulje „Štajersko prekmursko bučno olje” kulinarski je specijalitet zemljopisnog područja opisanog u točki 4. Proizvodnja ulja sjemenki bundeve u Štajerskoj i Prekmurju jest tradicija, čemu svjedoče zapisi o osnivanju prve preše za proizvodnju ulja sjemenki bundeve u Framu još 1750. Masovna proizvodnja sjemenki bundeve u toj regiji dovela je do osnivanja nekoliko tvornica za preradu sjemenki bundeve u ulje na obrtnički način (Slovenska Bistrica, Središče ob Dravi, Selo pri Pragerskem itd.). Albert Stigar osnovao je 1904. u Slovenskoj Bistrici tvornicu za preradu sjemenki bundeve u ulje sjemenki bundeve na obrtnički način. U Prekmurju nema velikih postrojenja za preradu, već samo mala postrojenja u vlasništvu poljoprivrednika. Jedan je od tih poljoprivrednika Feri Vučak iz Vadaraca u Goričkom. Njegov je mlin/postrojenje za preradu nakon 130 godina i dalje funkcionalno te sada njime upravlja četvrta generacija obitelji.

Ugled ulja „Štajersko prekmursko bučno olje” proširio se izvan Slovenije u druge europske zemlje, SAD, Australiju, Rusiju itd., što je dokazano, među ostalim, nagradom koju je osvojilo kao najinovativniji proizvod na natjecanju IFE07 (The International food & drink event) održanom u Londonu 2007.

Upućivanje na objavu specifikacije

(članak 6. stavak 1. drugi podstavak ove Uredbe)

http://www.mkgp.gov.si/fileadmin/mkgp.gov.si/pageuploads/podrocja/Kmetijstvo/zascita_kmetijskih_pridelkov_zivil/SPBO_Z_spr_24_8_15.pdf

(1) SL L 343, 14.12.2012., str. 1.

(2) SL L 268, 3.10.2012., str. 3.